Búið er að finna eitt gen í Maine Coon köttum sem skýrt er að valdi HCM , það er kallað MyBPC 3 , en það stendur fyrir ,, cardiac myosin-binding protein C " . Í mönnum eru nokkur gen sem valda HCM , því er búist við svipuðu hjá köttum . Þetta þýðir að þó að þú látir prófa fyrir MyBPC 3 og færð neikvæðar niðurstöður þá getur umræddur einstaklingur samt fengið HCM þ.e. verið beri af öðru óþekktu geni sem veldur HCM . Af þessari ástæðu eru margir ræktendur erlendis sem finnst kjarnsýruprófið fyrir MyBPC 3 algjörlega tilgangslaust og neita að prófa . Það er eitthvað sem hver ræktandi verður að gera upp við sig sjálfur . Hér eru ástæður þess að ég prófa kettina mína fyrir MyBPC 3 . Helmingur þeirra katta sem greindir hafa verið með HCM í gegnum sónarskoðun eða hafa verið krufðir eru einnig með MyBPC 3 . Því með því að gera þetta litla dna próf hef ég minnkað líkurnar um 50% að kettlingar frá mér deyji hjá nýjum eigendum 2 - 4 ára gamlir . Einnig legg ég lið í rannsóknina til að finna hin genin , því fleiri sem prófa og útiloka , því skýrari mynd fá þeir út í heimi af ástandinu . Ég þarf bara að prófa hvern kött einu sinni og ef foreldrar kettlings eru báðir neikvæðir þá þarf ég ekki að prófa kettlinginn sjálfann , hann er sjálfkrafa neikvæður og tilbúinn til ræktunar . Þegar hin genin finnast ( því það er bara spurning um tíma ) þá verð ég búin að hreinsa þetta gen úr ræktunarlínunum mínum og þarf ekki að byrja frá grunni , eitthvað sem mér finnst vel þess virði til að byggja upp hrausta framtíð fyrir tegundina mína . Hér eru nokkrir punktar frá PawPeds til stuðnings þess að framkvæma prófið : Með neikvæðum niðurstöðum fyrir MyBPC stökkbreytingunni losarðu þig við eina af orsökum HCM í tegundinni . Frábærar fréttir ! Með jákvæðri niðurstöðu fyrir MyBPC stökkbreytingunni veistu fyrir víst að kötturinn mun bera sjúkdóminn í afkvæmin sín ( munið það eru engir heilbrigðir arfberar ) . Mikilvægur hlutur að vita áður en þú ákveður að para . Það er enginn möguleiki á heilbriðri pörun þegar genið er svona ríkjandi , hvort sem um ræðir arfbera eða arfhreina einstaklinga . Tilvitnun frá Dr. Kittleson , sem vinnur við erfðarannsóknir Þegar kemur að prófun fyrir geninu , þá þarf Maine Coon tegundin öll þau dna sýni sem völ er á , sérstaklega frá greindum köttum , til að sjá hversu útbreidd þessi stökkbreyting er í tegundinni . Það er engin rannsókn í gangi með styrktaraðila á þessu málefni . Skilaboðin eru skýr - Ef þú ert með Maine Coon kött sem hefur verið greindur með HCM þá þarf að gera dna próf á honum og ættingjum hans eins fljótt og auðið er . Hinn kosturinn er að stökkbreytingin erfist í saklausa ketti á meðan fólk bíður til að sjá hvað gerist . Ef þú vilt leggja þitt á mörkum þá er auðvelt að prófa fyrir MyBPC 3 meira að segja á Íslandi ; ) Lestu nánar um það á PawPeds heimasíðunni . * Arfberi er Íslenska orðið fyrir heterogeneous , en það þýðir að einstaklingurinn er með eitt eintak af umræddu geni frá öðru foreldri sínu . Þar sem MyBPC 3 er ríkjandi þýðir það að einstaklingurinn fær einkennin af sjúkdóminum þrátt fyrir að hann hafi aðeins eitt eintak af geninu . * * Arfhreinn er Íslenksa orðið fyrir homogeneous , en það þýðir að einstaklingurinn er með tvö eintak af umræddu geni eitt frá hverju foreldri , þ.e. einstaklingurinn fær einkennin hvort sem umræðir ríkjandi eða víkjandi gen .